畫虎行爲吉州假守蘇公作
作者：徐俯
朝代：宋

paragraphs: 昔日何人畫於菟，君家獨有他家無。
宣城老包骨已朽，紛紛俗子尚讙呼。
大虎蹲踞小虎戲，目光注射百步外。
名畫多聞內府收，人間豈惜千金費。
巉巉岩岩谷中石，老樹穹枝拂秋色。
銳頭將軍射不得，卻挂江南使君壁。
林間一嘯四山風，麏驚狐號鳥墮空。
不向南山隨李廣，只愁東海笑黄公。
憶昔余頑少小時，先生教誦荆公詩。
只今耆舊無新語，賴有廬山病可師。